Jón Þór Sturluson , fyrrverandi aðstoðarforstjóri Fjármálaeftirlitsins , er einn þeirra átta starfsmanna sem tilkynnt var um að myndu missa starf sitt við skipulagsbreytingar Seðlabanka Íslands , sem kynntar voru í gær . Seðlabankinn og Fjármálaeftirlitið voru sameinuð í eina stofnun um síðustu áramót og eru skipulagsbreytingarnar liður í þeirri sameiningu . Í stöðuuppfærslu sem Jón Þór birti á Facebook í dag segist hann hafa , ásamt fleirum , unnið samviskusamlega að því síðustu 15 mánuði að tryggja að sameining Fjármálaeftirlitsins og Seðlabankans yrði sem farsælust . Ýmsir kraftar valdi því þó að öðrum en honum verði falið að sigla því verkefni í höfn . Jón Þór tilgreinir ekki um hvaða krafta sé að ræða . en ljóst sé að mikið verk sé óunnið til að tryggja skilvirkan og sterkan sameinaðan Seðlabanka . Auglýsing Jón Þór segir enn fremur að á næstu vikum muni hann ljúka verkefni sem hann hafi unnið að hjá Alþjóðagreiðslubankanum í Basel á á sviði viðbúnaðar við fjármálaáföllum . Hvað síðan taki við sé enn óráðið . „ Það er með nokkrum trega sem ég kveð nú Fjármálaeftirlitið eftir nærri sjö ára starf og Seðlabankann eftir sjö daga . Á þessum tíma hef ég fengið tækifæri til að sinna afar þýðingarmiklum störfum við að stuðla að öryggi og heilbrigði í fjármálastarfsemi og byggja upp varnir gegn framtíðar fjármálaáföllum . Ég hef líka notið þess að vinna með frábærum hópi úrvalsfólks sem ég vil þakka kærlega fyrir frábæra viðkynningu . “ Átta störf lögð niður Nýtt skipurit Seðlabanka Íslands tók gildi í gær á grundvelli nýrra laga um Seðlabanka Íslands vegna sameiningar Seðlabankans og Fjármálaeftirlitsins í upphafi þessa árs . Frá þessu er greint á vef Seðlabankans . Samkvæmt skipuritinu verða kjarnasvið bankans sjö , það er hagfræði og peningastefna , markaðsviðskipti , fjármálastöðugleiki , bankar , lífeyrir og vátryggingar , markaðir og viðskiptahættir , og lagalegt eftirlit og vettvangsathuganir . Stoðsvið bankans verða fjögur , það er rekstur , upplýsingatækni og gagnasöfnun , fjárhagur , og mannauður . Jafnframt er í skipuritinu miðlæg skrifstofa bankastjóra . Með nýju skipuriti verða nokkur svið lögð niður eða sameinuð , starfsfólk færist til og átta störf verða lögð niður , samkvæmt Seðlabankanum . Hægt er að sjá nýtt skipurit hér að neðan : Við á Kjarnanum göngum bjartsýn og einbeitt inn í nýtt ár og þökkum lesendum fyrir það traust sem þeir sýna með því að styrkja Kjarnann . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .